Otsailaren 9a

Unión del Pueblo Navarro (UPN) talde parlamentarioari atxikitako foru parlamentari Ángel Ansa Echegaray jaunak **idatziz erantzuteko galdera** egin du I+G+b transferentziari buruz. Hona Nafarroako Gobernuko Unibertsitateko, Berrikuntzako eta Eraldaketa Digitaleko kontseilariaren erantzuna:

11-23/PEI00590 eta 11-24/PEI00039 informazio eskaerei erantzuteko jakinarazi zenez, azaroaren 28ko bilkuran Nafarroako Gobernuak onetsi egin zuen Transferentzia Batzordean izanen zituen zortzi kideen izendapena. Organo horrek du eskumena Gobernu zentralarekin negoziatzeko estatuko zerbitzu jakinak Foru Komunitateko gobernuarekin eskualdatzearen inguruan, Estatuko Administrazioaren beste zortzi ordezkari ditu eta berorren presidente dira Nafarroako Gobernuaren lehendakariordea eta Lurralde Politikako ministroa.

Urtarrilaren 17an abian jarri ziren transferentzia horiek gauzatzeko aldebiko lanak sustatzeko izapide formalak, eta, alderdi formalak ale batera utzita, taldeek jadanik dihardute gai teknikoen inguruan lanean.

Hori horrela, gaur egun Zientzia, Berrikuntza eta Unibertsitateetako Ministerioarekin batera alderdi tekniko horiek osatzen ari gara.

Gobernu biek dugu konpromisoa Nafarroako autogobernua garatzearekin. Erritmo onean ari gara aurrera egitean, eta errealistak izaten.

Gauzak behar bezala nahi ditugu egin, eta teknikoki egokiro osatuta gera dadin guztia, Nafarroako Gobernuak berau osatzen duten hiru alderdi politikoek izenpetutako akordio programatikoan jasota dituen erronkak betetzeko.

Nafarroako Gobernuarentzat legegintzaldiko konpromisoa da, aurrera egiten ari gara, zuhurtziaz eta leialtasunez lan egiten, frogatu delako bide horretatik lortzen direla emaitza onak.

Aurrerapen esanguratsuak eta beharrezkoak lortzen direnean berri emanen da, egoki denean; diskrezioz lan egitea akordiorako eta adostasunerako lagungarria da.

Ministerio eskudunek adierazi digute lanerako erabat prest daudela.

Anbiziotsuak izan nahi dugu; legegintzaldi honetan amaitzeko muga ezarri diogu gure buruari, gure foru araubidea ekinez defendatu behar delako.

Hori guztia jakinarazten dizut, Nafarroako Parlamentuko Erregelamenduaren **215. artikulua** betez.

Iruñean, 2024ko otsailaren 5ean

Unibertsitateko, Berrikuntzako eta Eraldaketa Digitaleko kontseilaria: Patricia Fanlo Mateo